ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ σχετικά με την υλοποίηση καινοτόμων μέτρων σύμφωνα με το άρθρο 6 του κανονισμού του Ευρωπαϊκού Κοινωνικού Ταμείου για την προγραμματική περίοδο 2000-2006

ΠΙΝΑΚΑΣ ΠΕΡΙΕΧΟΜΕΝΩΝ

I. ΝΟΜΙΚΟ ΠΛΑΙΣΙΟ

II. ΣΤΟΧΟΣ

III. ΓΕΝΙΚΕΣ ΑΡΧΕΣ

Καινοτομία και πειραματισμός

Υποστήριξη των κανονικών προγραμμάτων

Επικέντρωση

Συμπληρωματικότητα

Εταιρική σχέση

Συνεχής βελτίωση

Διακρατική συνεργασία και δικτύωση

Ισότητα ευκαιριών

IV. ΘΕΜΑΤΙΚΑ ΠΕΔΙΑ

V. ΠΡΟΣΑΡΜΟΓΗ ΣΤΗ ΝΕΑ ΟΙΚΟΝΟΜΙΑ ΣΤΟ ΠΛΑΙΣΙΟ ΤΟΥ ΚΟΙΝΩΝΙΚΟΥ ΔΙΑΛΟΓΟΥ

Καινοτόμες προσεγγίσεις για να προλάβουμε την οικονομική και κοινωνική αλλαγή.

Καινοτόμες προσεγγίσεις στη χρήση των εργαλείων της κοινωνίας της πληροφορίας στο πλαίσιο του κοινωνικού διαλόγου.

Νέες προσεγγίσεις στην κοινωνική ευθύνη των επιχειρήσεων

Καινοτόμες προσεγγίσεις στον εκσυγχρονισμό της οργάνωσης εργασίας.

Καινοτόμες προσεγγίσεις στην προώθηση της διά βίου μάθησης.

VI. ΤΟΠΙΚΕΣ ΣΤΡΑΤΗΓΙΚΕΣ ΓΙΑ ΤΗΝ ΑΠΑΣΧΟΛΗΣΗ ΚΑΙ ΚΑΙΝΟΤΟΜΙΑ

Προώθηση της εφαρμογής τοπικών σχεδίων δράσης για την απασχόληση και δραστηριότητες σύγκρισης των επιδόσεων.

Ενσωμάτωση της διάστασης της απασχόλησης σε όλες τις τοπικές πολιτικές.

Ανάπτυξη προτύπων κατάρτισης για επιχειρηματίες του κοινωνικού τομέα και εισαγωγείς καινοτομιών.

Ανάπτυξη των χρηματοοικονομικών εργαλείων για την υποστήριξη του τρίτου συστήματος.

Βελτίωση της ποιότητας των υπηρεσιών και των θέσεων εργασίας.

VII. ΚΕΦΑΛΑΙΟΠΟΙΗΣΗ, ΔΙΑΔΟΣΗ ΚΑΙ ΑΞΙΟΛΟΓΗΣΗ

VIII. ΧΡΗΜΑΤΟΔΟΤΗΣΗ, ΔΙΑΧΕΙΡΙΣΗ ΚΑΙ ΕΤΗΣΙΟΣ ΑΠΟΛΟΓΙΣΜΟΣ

I. ΝΟΜΙΚΟ ΠΛΑΙΣΙΟ

1. Στο άρθρο 1 του κανονισμού σχετικά με το Ευρωπαϊκό Κοινωνικό Ταμείο [1] ορίζεται ότι το Ταμείο συμβάλλει στις ενέργειες που αναλαμβάνονται κατ' εφαρμογή της ευρωπαϊκής στρατηγικής για την απασχόληση και των ετησίων κατευθυντηρίων γραμμών για την απασχόληση με την υποστήριξη μέτρων για την πρόληψη και την καταπολέμηση της ανεργίας καθώς και για την ανάπτυξη του ανθρωπίνου δυναμικού και την κοινωνική ενσωμάτωση στην αγορά εργασίας.

[1] Κανονισμός (EΚ) 1784/1999 του Ευρωπαϊκού Κοινοβουλίου και του Συμβουλίου της 12ης Ιουλίου 1999 σχετικά με το Ευρωπαϊκό Κοινωνικό Ταμείο, ΕΕ L 213 της 13.8.1999.

2. Tο Eυρωπαϊκό Κοινωνικό Ταμείο (EΚΤ) παρέχει βοήθεια μέσω των επιχειρησιακών προγραμμάτων (ή ενιαίων εγγράφων προγραμματισμού) στο πλαίσιο των στόχων 1, 2 και 3 και μέσω του προγράμματος κοινοτικής πρωτοβουλίας EQUAL. Μια τρίτη μορφή υποστήριξης προβλέπεται στο άρθρου 6 του κανονισμού του, σύμφωνα με το οποίο η Επιτροπή με δική της πρωτοβουλία μπορεί να χρηματοδοτεί μέτρα καινοτόμου χαρακτήρα.

3. Κατ' εφαρμογή του άρθρου 22(1) του κανονισμού (EΚ) 1260/1999 [2], η Επιτροπή εκπόνησε ήδη κατευθυντήριες γραμμές [3] για τα διάφορα είδη καινοτόμων μέτρων που αναφέρονται στο άρθρο 6. Η επιτροπή του ΕΚΤ γνωμοδότησε σχετικά με τις κατευθυντήριες αυτές γραμμές στις 22 Mαρτίου 2000. Για την τήρηση του κώδικα δεοντολογίας κατά την εφαρμογή των διαρθρωτικών πολιτικών, το Ευρωπαϊκό Κοινοβούλιο γνωμοδότησε σχετικά με τις κατευθυντήριες αυτές γραμμές και εξέδωσε ψήφισμα στις 6 Ιουλίου 2000 [4].

[2] Κανονισμός του Συμβουλίου (EΚ) 1260/1999 της 21ης Ιουνίου 1999 περί γενικών διατάξεων για τα διαρθρωτικά Ταμεία, ΕΕ L 161 της 26.6.1999.

[3] Κατευθυντήριες γραμμές για τα διάφορα είδη καινοτόμων μέτρων στο πλαίσιο του άρθρο 22 του γενικού κανονισμού (EΚ) 1260/1999 - Καινοτόμα μέτρα σύμφωνα με το άρθρο 6 του κανονισμού ΕΚΤ, αριθμός αναφοράς 00220303.

[4] Ψήφισμα του Ευρωπαϊκού Κοινοβουλίου σχετικά με το σχέδιο κατευθυντήριων γραμμών για τα διάφορα είδη καινοτόμων μέτρων στο πλαίσιο του άρθρου 22 του γενικού κανονισμού (EΚ) 1260/1999 - Καινοτόμα μέτρα σύμφωνα με το άρθρο 6 του κανονισμού EΚΤ.

II. ΣΤΟΧΟΣ

4. Η παρούσα ανακοίνωση καθορίζει συνεπώς πιο αναλυτικά τον τρόπο με τον οποίο η Επιτροπή σκοπεύει να εκμεταλλευτεί τις ευκαιρίες που προσφέρουν τα καινοτόμα μέτρα σύμφωνα με το άρθρο 6 του ΕΚΤ για την προγραμματική περίοδο 2000-2006, βασιζόμενη στις κατευθυντήριες γραμμές και λαμβάνοντας υπόψη τα σχόλια και τις προτάσεις που υποβλήθηκαν τόσο από την Επιτροπή του ΕΚΤ όσο και από το Ευρωπαϊκό Κοινοβούλιο.

III. ΓΕΝΙΚΕΣ ΑΡΧΕΣ

5. Σύμφωνα με το άρθρο 22(1) του κανονισμού 1260/99 τα καινοτόμα μέτρα πρέπει να τίθενται σε εφαρμογή με τρόπο απλό, διαφανή και σύμφωνο με τις αρχές της χρηστής δημοσιονομικής διαχείρισης. Επί πλέον, οι ενέργειες βασίζονται στις ακόλουθες αρχές:

Καινοτομία και πειραματισμός

6. Στο πλαίσιο του ΕΚΤ, τα καινοτόμα μέτρα αποβλέπουν στην προώθηση νέων προσεγγίσεων και στον εντοπισμό παραδειγμάτων ορθής πρακτικής τα οποία αναμένεται να βελτιώσουν την εφαρμογή των ενεργειών που υποστηρίζονται από τα διαρθρωτικά Ταμεία. Έτσι η μεταφορά εμπειριών από αλλού π.χ. από άλλη γεωγραφική περιοχή και/ή άλλο βιομηχανικό τομέα θεωρείται επίσης ως καινοτομία. Συνεπώς στα καινοτόμα μέτρα περιλαμβάνονται τα εξής είδη καινοτομιών:

* Καινοτομίες σχετικά με τις διαδικασίες που καλύπτουν την ανάπτυξη νέων μεθόδων, εργαλείων και προσεγγίσεων καθώς και τη βελτίωση των υφισταμένων μεθόδων

* Καινοτομίες σχετικά με τους στόχους που έχουν ως επίκεντρο τη διατύπωση νέων στόχων καθώς και προσεγγίσεων για τον εντοπισμό νέων εξειδικεύσεων με καλές προοπτικές για το μέλλον και το άνοιγμα νέων τομέων απασχόλησης στην αγορά εργασίας

* Καινοτομίες σχετικά με το περιεχόμενο που έχουν σχέση με τις πολιτικές και θεσμικές δομές και αφορούν την ανάπτυξη συστημάτων σε σχέση με την αγορά εργασίας.

Υποστήριξη των κανονικών προγραμμάτων

7. Τα καινοτόμα μέτρα υποστηρίζουν επίσης τα κανονικά προγράμματα των διαρθρωτικών Ταμείων. Οι διασυνδέσεις με τις επιτροπές παρακολούθησης και τις αρχές διαχείρισης πρέπει να αναπτυχθούν για να επιτευχθεί ο μέγιστος δυνατός αντίκτυπος των καινοτόμων μέτρων στις κανονικές παρεμβάσεις.

Επικέντρωση

8. Η πείρα των προηγούμενων προγραμματικών περιόδων έδειξε ότι τα καινοτόμα μέτρα πρέπει να επικεντρώνονται σε ένα συγκεκριμένο αριθμό θεματικών πεδίων και σχεδίων (π.χ. χρήση των νέων τεχνολογιών για τη βελτίωση της επικοινωνίας εντός και μεταξύ των επιχειρήσεων στο πλαίσιο του κοινωνικού διαλόγου, ή εκμετάλλευση των δυνατοτήτων για την ανάπτυξη ευρύτερων εταιρικών σχέσεων ανάμεσα στους τοπικούς επιχειρηματίες για την υποστήριξη της δημιουργίας τοπικών θέσεων εργασίας). Με τον τρόπο αυτό καθίσταται δυνατή η διαφανής και απλή διαχείριση καθώς και οι προσπάθειες επικεντρώνονται σε συγκεκριμένα θέματα και προσεγγίσεις.

Συμπληρωματικότητα

9. Οι δραστηριότητες υποστήριξης των καινοτόμων μέτρων συμπληρώνουν τις δραστηριότητες των κανονικών προγραμμάτων και της κοινοτικής πρωτοβουλίας EQUAL. Επιπλέον, πρέπει να δοθεί ιδιαίτερη προσοχή στο να αποφευχθεί η επικάλυψη με δραστηριότητες πειραματικού χαρακτήρα που μπορούν να χρηματοδοτηθούν από άλλες γραμμές του προϋπολογισμού. Πρέπει να καταβληθούν προσπάθειες για τη δημιουργία συνεργιών με προγράμματα συναφών θεμάτων (π.χ. B5-5030 Προπαρασκευαστικές ενέργειες για την τοπική δέσμευση στην απασχόληση, B3-4000 Εργασιακές σχέσεις και Κοινωνικός διάλογος, κλπ.).

Εταιρική σχέση

10. Προτεραιότητα θα δοθεί στις προτάσεις που βασίζονται στην αρχή της εταιρικής σχέσης σύμφωνα με την οποία διάφοροι φορείς (δημόσιες αρχές, ιδιωτικός τομέας, κοινωνικοί εταίροι, τρίτο σύστημα, κλπ.) μπορούν να συνεργαστούν για την επίτευξη κοινών στόχων. Καταρχήν και ανάλογα με το καθορισμένο θέμα προτάσεις σχεδίων μπορούν να υποβληθούν από οργανώσεις των κοινωνικών εταίρων, από ιδιωτικές εταιρείες, κοινωφελείς οργανισμούς, εθνικές περιφερειακές και τοπικές αρχές και από φορείς εκπαίδευσης και κατάρτισης που έχουν την έδρα τους στην Ευρωπαϊκή Ένωση.

Συνεχής βελτίωση

11. Τα καινοτόμα μέτρα σύμφωνα με το άρθρο 6 πρέπει να βασίζονται στα διδάγματα που αποκομίστηκαν από τις δραστηριότητες που υποστηρίχθηκαν κατά την προηγούμενη προγραμματική περίοδο 1994-1999 (π. χ. νέες πηγές θέσεων εργασίας, τοπικό κοινωνικό κεφάλαιο, περιφερειακές πρωτοβουλίες της κοινωνίας της πληροφορίας (ΤΠΚΠ), κλπ.) και από αυτές που αναλήφθηκαν στο πλαίσιο άλλων πιλοτικών προγραμμάτων (όπως το "Τρίτο σύστημα και η απασχόληση" ή τα τοπικά σύμφωνα για την απασχόληση).

Διακρατική συνεργασία και δικτύωση

12. Η πείρα που αποκτήθηκε από τον προηγούμενο προγραμματικό γύρο δείχνει ότι η διακρατικότητα και η προώθηση της δικτύωσης των φορέων που συνεργάζονται με άλλους σε παρόμοιες καταστάσεις αποτελούν μια διάσταση που μπορεί να προσφέρει σημαντική προστιθέμενη αξία στους φορείς των σχεδίων. Στο πλαίσιο του κοινωνικού διαλόγου, τα διακρατικά σχέδια προσφέρουν τη δυνατότητα δοκιμασίας καινοτόμων προσεγγίσεων in situ και εξέτασης της δυνατότητας μεταφοράς καινοτομιών και ειδικών γνώσεων.

Ισότητα ευκαιριών

13. Για τα καινοτόμα μέτρα ισχύει η αρχή της ισότητας ευκαιριών για γυναίκες και άνδρες κατά την έννοια της ολοκλήρωσης των πολιτικών ίσων ευκαιριών, όπως καθορίζεται στο άρθρο 2 παράγραφος 2 (γ) του κανονισμού του ΕΚΤ.

IV. ΘΕΜΑΤΙΚΑ ΠΕΔΙΑ

14. Ένα από τα διδάγματα που αποκομίστηκαν από την προηγούμενη προγραμματική περίοδο είναι τα πλεονεκτήματα της κατάταξης των δραστηριοτήτων σε θέματα. Έτσι κατά την προγραμματική περίοδο 2000-2006 πρόκειται να εφαρμοστεί η θεματική προσέγγιση. Ωστόσο, είναι δύσκολο να προβλεφθεί κατά την έναρξη της προγραμματικής περιόδου, ποιες τάσεις θα εμφανιστούν κατά τη διάρκεια μιας τόσο μακροχρόνιας περιόδου. Επίσης αν τα θέματα καθοριστούν πολύ αυστηρά από την αρχή μειώνονται οι δυνατότητες εντοπισμού και δοκιμασίας των καινοτομιών. Αφενός τα καινοτόμα μέτρα πρέπει να ανταποκρίνονται σε θέματα τα οποία εντάσσονται στα πέντε πεδία πολιτικής του κανονισμού ΕΚΤ και στα τρία οριζόντια θέματα (τοπικές πρωτοβουλίες απασχόλησης, κοινωνική διάσταση και διάσταση της αγοράς εργασίας στην κοινωνία της πληροφορίας και ισότητα ευκαιριών για γυναίκες και άνδρες) αφετέρου ο ορισμός θεματικών πεδίων πρέπει να παραμείνει αρκετά ευέλικτος για να μπορούν να ληφθούν υπόψη νέα πεδία δραστηριότητας και καινοτομίας. Συνεπώς ορίζονται εδώ μόνον τα θεματικά πεδία που πρόκειται να καλυφθούν κατά την περίοδο 2001-2002. Νέα και ή τροποποιημένα θέματα θα κοινοποιούνται στην ετήσια έκθεση (βλέπε τμήμα VIΙΙ. χρηματοδότηση, διαχείριση και ετήσιος απολογισμός) πριν από τις προσκλήσεις υποβολής προτάσεων.

15. Ένα άλλο δίδαγμα που αποκομίστηκε από την προηγούμενη προγραμματική περίοδο είναι ότι οι προσκλήσεις υποβολής προτάσεων έχουν μεγαλύτερη επιτυχία εάν έχουν ένα σαφώς καθορισμένο πλαίσιο και ένα συγκεκριμένο στόχο. Αυτό διευκολύνει τις διαδικασίες επιλογής και κεφαλαιοποίησης. Το τοπικό κοινωνικό κεφάλαιο και οι περιφερειακές πρωτοβουλίες της κοινωνίας της πληροφορίας (ΠΠΚΠ) αποτελούν καλά παραδείγματα για αυτή τη συγκεκριμένη προσέγγιση. Σε πρόσφατα Ευρωπαϊκά Συμβούλια καθορίστηκε το κατάλληλο πολιτικό πλαίσιο και ο σωστός προσανατολισμός για τα καινοτόμα μέτρα και μάλιστα:

* Στο Ευρωπαϊκό Συμβούλιο της Λισαβόνας στις 23 και 24 Mαρτίου 2000 καθορίστηκε ως νέος στρατηγικός στόχος δηλαδή να γίνει η Ευρωπαϊκή Ένωση η πιο ανταγωνιστική και δυναμική βασιζόμενη στη γνώση οικονομία σε όλον τον κόσμο, ικανή να έχει αειφόρο οικονομική μεγέθυνση με περισσότερες και καλύτερες θέσεις εργασίας και μεγαλύτερη κοινωνική συνοχή. Η επίτευξη αυτού του στόχου θα βοηθήσει την Ένωση στην αποκατάσταση των συνθηκών πλήρους απασχόλησης. Για να επιτευχθεί αυτό ο στρατηγικός στόχος απαιτείται η εφαρμογή μιας αποκεντρωμένης προσέγγισης σε συνδυασμό με την αρχή της επικουρικότητας καθώς και η κινητοποίηση και η συμμετοχή όλων των διαφόρων συντελεστών καθώς και των κρατών μελών, των περιφερειακών και τοπικών φορέων καθώς και των κοινωνικών εταίρων και της κοινωνίας των πολιτών. Η σημασία της συμβολής των τοπικών συντελεστών στην ανάπτυξη της απασχόλησης αναγνωρίζεται επίσης στην ανακοίνωση της Επιτροπής "Τοπική δράση για την απασχόληση - Η τοπική διάσταση της ευρωπαϊκής στρατηγικής για την απασχόληση [5]".

[5] COM(2000) 196 της 7ης Aπριλίου 2000.

* Η Επιτροπή θα εκπονήσει νέα ανκοίνωση με προτάσεις για την ανάπτυξη πιο στρατηγικής προσέγγισης στην ευρωπαϊκή υποστήριξη για τον τομέα αυτόν.

* Εξάλλου, στο Ευρωπαϊκό Συμβούλιο της Santa Maria da Feira στις 19 και 20 Ιουνίου 2000 καλούνται οι κοινωνικοί εταίροι να παίξουν έναν πιο εξέχοντα ρόλο στον ορισμό, στην εφαρμογή και στην αξιολόγηση των κατευθυντήριων γραμμών απασχόλησης που εξαρτώνται από αυτούς, με επίκεντρο ιδιαίτερα τον εκσυγχρονισμό της οργάνωσης εργασίας, την διά βίου μάθηση και την αύξηση του ποσοστού απασχόλησης, ιδίως για τις γυναίκες.

16. Έτσι η Επιτροπή θα επικεντρώσει τις προσκλήσεις υποβολής προτάσεων για καινοτόμα μέτρα κατά την περίοδο 2001-2002 στα ακόλουθα θέματα:

* Προσαρμογή στη νέα οικονομία στο πλαίσιο του κοινωνικού διαλόγου

* Τοπικές στρατηγικές απασχόλησης και καινοτομία.

17. Στο πλαίσιο του εκάστοτε θέματος η Επιτροπή απαιτεί την υποστήριξη πρωτοβουλιών για την επίτευξη ισορροπημένης συμμετοχής γυναικών και ανδρών. Επιπλέον η Επιτροπή θα φροντίσει ώστε να μην αποκλείεται κανένας από τη συμμετοχή στις πρωτοβουλίες αυτές λόγω αναπηρίας.

V. ΠΡΟΣΑΡΜΟΓΗ ΣΤΗ ΝΕΑ ΟΙΚΟΝΟΜΙΑ ΣΤΟ ΠΛΑΙΣΙΟ ΤΟΥ ΚΟΙΝΩΝΙΚΟΥ ΔΙΑΛΟΓΟΥ

18. Με βάση τις εμπειρίες της προγραμματικής περιόδου 1994-1999 [6], τα καινοτόμα μέτρα παρέχουν το δοκιμαστικό έδαφος για την ανάπτυξη και διάδοση διαφόρων νέων μορφών οργάνωσης εργασίας, προετοιμάζουν τη μετάβαση στην βασιζόμενη στη γνώση οικονομία και κοινωνία σύμφωνα με την ανακοίνωση της Επιτροπής για τις "Στρατηγικές για τις θέσεις εργασίας στην κοινωνία της πληροφορίας" [7], βοηθούν στον εντοπισμό νέων προσεγγίσεων στους νέους τομείς οικονομικής δραστηριότητας για την εξασφάλιση της δέουσας προστασίας όλων των κατηγοριών εργαζομένων και συμβάλλουν στον εκσυγχρονισμό παρωχημένων πρακτικών εργασίας.

[6] Έκθεση σχετικά με τα καινοτόμα μέτρα σύμφωνα με το άρθρο 6 για την προγραμματική περίοδο 1994-1999.

[7] COM(2000) 48 της 4ης Φεβρουαρίου 2000.

19. Συνεπώς στόχος είναι η παροχή υποστήριξης στα ακόλουθα είδη δραστηριοτήτων:

Καινοτόμες προσεγγίσεις για να προλάβουμε την οικονομική και κοινωνική αλλαγή.

20. Για την έγκαιρη προετοιμασία και την αποτελεσματική στοχοθέτηση της κατάρτισης με στόχο τον εφοδιασμό των (όχι πλέον τόσο πολυάριθμων) εργαζομένων με ευέλικτες δεξιότητες οι οποίες είναι αναγκαίες στο μεταβαλλόμενο, σύγχρονο περιβάλλον εργασίας, πρέπει να προλάβουμε τη βιομηχανική αλλαγή. Προτεραιότητα θα δοθεί σε καινοτόμα μέτρα που έχουν ως στόχο την αύξηση της απασχόλησης και των επαγγελματικών δεξιοτήτων μέσω της υποστήριξης προνοητικών ενεργειών, συμπεριλαμβανομένου και του διαλόγου.

Καινοτόμες προσεγγίσεις στη χρήση των εργαλείων της κοινωνίας της πληροφορίας στο πλαίσιο του κοινωνικού διαλόγου.

21. Ο κοινωνικός διάλογος σε όλα τα επίπεδα πρέπει να εκσυγχρονιστεί για να ανταποκριθεί στις μεταβαλλόμενες ανάγκες - νέες πρακτικές εργασίας, νέες μορφές συμβάσεων, νέες θέσεις εργασίας, κλπ..επίσης η επικοινωνία με τη χρήση νέων καναλιών και μηχανισμών θα διαδραματίσει ένα σημαντικό ρόλο. Προτεραιότητα θα δοθεί στα καινοτόμα μέτρα που αποσκοπούν στη χρήση των εργαλείων της ΤΠΕ, στον κοινωνικό διάλογο, καθώς και στην κατάρτιση για την εκμάθηση της ΤΠΕ.

Νέες προσεγγίσεις στην κοινωνική ευθύνη των επιχειρήσεων

22. Το Ευρωπαϊκό Συμβούλιο του Μαρτίου 2000 απηύθυνε ειδική έκκληση στην συναίσθηση κοινωνικής ευθύνης των επιχειρήσεων (CSR) όσον αφορά τις βέλτιστες πρακτικές για τη διά βίου μάθηση, την οργάνωση εργασίας, την ισότητα ευκαιριών, την κοινωνική ένταξη και την αειφόρο ανάπτυξη. Προβλέπεται η υποστήριξη νέων προσεγγίσεων στην κοινωνική ευθύνη των επιχειρήσεων καθώς και στην αύξηση της ευαισθητοποίησης, στην προσέλκυση των μικρομεσαίων επιχειρήσεων και στις ανταλλαγές των ορθών πρακτικών πρόκειται να υποστηριχθούν.

Καινοτόμες προσεγγίσεις στον εκσυγχρονισμό της οργάνωσης εργασίας.

23. Οι ευρωπαϊκές επιχειρήσεις για να προσαρμοστούν στις νέες συνθήκες παγκόσμιου ανταγωνισμού. με την εκμετάλλευση των πλεονεκτημάτων του ανταγωνισμού κατά τη μετάβαση στη βασιζόμενη στη γνώση οικονομία. με την προώθηση της αειφόρου βιομηχανικής ανάπτυξης. με την καλύτερη προσαρμογή της προσφοράς στη ζήτηση. με το συνδυασμό της οικογενειακής με την επαγγελματική ζωή. Προτεραιότητα θα δοθεί στα καινοτόμα μέτρα που έχουν ως στόχο τις νέες μορφές οργάνωσης εργασίας και επιδιώκουν τους στόχους αυτούς με την παροχή βοήθειας στις επιχειρήσεις να δημιουργήσουν νέες, μακροπρόθεσμες μορφές ανταγωνιστικών πλεονεκτημάτων μέσω των ανταλλαγών ορθών πρακτικών σχετικά με την πιο αποτελεσματική ανάπτυξη και εξέλιξη των γνώσεων και των δεξιοτήτων των ανθρώπων.

Καινοτόμες προσεγγίσεις στην προώθηση της διά βίου μάθησης.

24. Στην έκτακτη σύνοδο κορυφής στη Λισαβόνα τονίστηκε η σημασία της διά βίου μάθησης: "αναβάθμιση της διά βίου μάθησης ως βασικού παράγοντα του ευρωπαϊκού κοινωνικού μοντέλου, καθώς και ενθάρρυνση των συμφωνιών μεταξύ των κοινωνικών εταίρων σχετικά με την καινοτομία και τη διά βίου μάθηση". Προτεραιότητα θα δοθεί σε καινοτόμες και υπολογίσιμες προσεγγίσεις στη διά βίου μάθηση.

VI. ΤΟΠΙΚΕΣ ΣΤΡΑΤΗΓΙΚΕΣ ΓΙΑ ΤΗΝ ΑΠΑΣΧΟΛΗΣΗ ΚΑΙ ΚΑΙΝΟΤΟΜΙΑ

25. Η Ευρωπαϊκή Στρατηγική για την Απασχόληση είναι το κατάλληλο πλαίσιο για τις τοπικές στρατηγικές προσεγγίσεις στην απασχόληση. Με τη γραμμή του προϋπολογισμού σχετικά με τις προπαρασκευαστικές ενέργειες για την τοπική δέσμευση στην απασχόληση (B5-503) προβλέπεται η πρότυπη υποστήριξη για τη σκοπιμότητα της δημιουργίας τοπικών σχεδίων απασχόλησης με βάση τις κατευθυντήριες γραμμές για την απασχόληση. Επί πλέον, η πρωτοβουλία EQUAL έχει ως επίκεντρο μια στρατηγική ενσωματωμένη προσέγγιση που βασίζεται στις περιφερειακές/κλαδικές εταιρικές σχέσεις χρησιμοποιώντας 9 θέματα [8] στο πλαίσιο των τεσσάρων αξόνων της Ευρωπαϊκής Στρατηγικής για την Απασχόληση. Τα τοπικά σύμφωνα για την απασχόληση υπήρξαν επίσης ένα δοκιμαστικό έδαφος για στρατηγικές προσεγγίσεις εταιρικών σχέσεων.

[8] Ανακοίνωση για τη θέσπιση των κατευθυντήριων γραμμών για την κοινοτική πρωτοβουλία Equal, ΕΕ C 127 της 5.5.2000.

26. Οι δραστηριότητες που πραγματοποιήθηκαν στο πλαίσιο της πρόσκλησης υποβολής προτάσεων του 1996/1997 σχετικά με τις "νέες πηγές απασχόλησης" και του δοκιμαστικού προγράμματος "Tρίτο σύστημα και απασχόληση" έδειξαν ότι το τρίτο σύστημα είναι ιδιαίτερα αποτελεσματικό στη δημιουργία απασχόλησης στα υφιστάμενα και σε νέα πεδία, ότι ανταποκρίνεται στις μεταβαλλόμενες και (μη ικανοποιημένες) ανάγκες της κοινωνίας ενώ αυξάνει την απασχολησιμότητα των εύτρωτων και κοινωνικά αποκλεισμένων ατόμων. Με το τρίτο σύστημα προστίθεται αξία στη διαδικασία τοπικής ανάπτυξης και καθίσταται δυνατός ο συνδυασμός οικονομικών και κοινωνικών στόχων. Τα καινοτόμα μέτρα μπορούν να συμβάλλουν στην καλύτερη κατανόηση των ευκαιριών που προσφέρει το τρίτο σύστημα και να βελτιώσουν τη συμβολή του στην τοπική απασχόληση.

27. Από τις διαβουλεύσεις σχετικά με την ανακοίνωση της Επιτροπής "Τοπική δράση για την απασχόληση" προέκυψε ότι η ευρωπαϊκή υποστήριξη τοπικών πρωτοβουλιών για την ανάπτυξη και την απασχόληση πρέπει να μετατραπεί από την υποστήριξη επιμέρους πρωτοβουλιών σε μια πιο στρατηγική μορφή υποστήριξης. Μια νέα ανακοίνωση προβλέπεται να εκδοθεί την άνοιξη του 2001 η οποία θα περιέχει κατευθυντήριες γραμμές για την ανάπτυξη τοπικών και περιφερειακών στρατηγικών απασχόλησης προκειμένου να αυξηθεί ο αντίκτυπος της ευρωπαϊκής στρατηγικής για την απασχόληση και η αποδοτικότητα των τοπικών φορέων. Το άρθρο 6 θα αποτελέσει σημαντικό στοιχείο για την ανάπτυξη μέσων με τα οποία θα καταστεί δυνατή η ενσωμάτωση της τοπικής διάστασης της ευρωπαϊκής στρατηγικής για την απασχόληση σε προγράμματα του ΕΚΤ και τα οποία θα συμβάλουν στην αποκόμιση και διάδοση διδαγμάτων.

28. Στο πλαίσιο της παροχής υποστήριξης στην τοπική απασχόληση πρόκειται να δοθεί προτεραιότητα στα ακόλουθα είδη δραστηριοτήτων:

Προώθηση της εφαρμογής τοπικών σχεδίων δράσης για την απασχόληση και δραστηριότητες σύγκρισης των επιδόσεων.

29. Το σχέδιο των κατευθυντήριων γραμμών για την απασχόληση του 2001 παρέχει το πλαίσιο στις τοπικές και περιφερειακές αρχές για την ανάπτυξη στρατηγικών για την απασχόληση με βάση τις ευρείες τοπικές εταιρικές σχέσεις. Με τα καινοτόμα μέτρα υποστηρίζεται η εφαρμογή τέτοιων στρατηγικών σε στενή συνεργασία τόσο με τους περιφερειακούς όσο και με τους εθνικούς συντελεστές. Η έρευνα θα υποστηριχθεί έτσι ώστε να προωθηθούν οι μέθοδοι συγκριτικής ανάλυσης της εφαρμογής των τοπικών στρατηγικών απασχόλησης που συνεπάγονται μεθοδολογική εργασία σχετικά με δείκτες και σημεία αναφοράς, εντοπισμό ορθών πρακτικών για την εξασφάλιση της ανταλλαγής των πρακτικών και εμπειριών.

Ενσωμάτωση της διάστασης της απασχόλησης σε όλες τις τοπικές πολιτικές.

30. Επίσης πρόκειται να χορηγηθεί υποστήριξη σε δοκιμαστικές ενέργειες που επιδιώκουν την ενσωμάτωση της διάστασης της απασχόλησης σε όλες τις τοπικές πολιτικές όπως είναι η διαχείριση των απορριμμάτων, ο πολιτισμός, ο αθλητισμός, η εκπαίδευση, η φροντίδα των παιδιών και άλλες κοινωνικές υπηρεσίες και εκτίμηση της προστιθέμενης αξίας τους σε σχέση με τη δημιουργία θέσεων εργασίας.

Ανάπτυξη προτύπων κατάρτισης για επιχειρηματίες του κοινωνικού τομέα και εισαγωγείς καινοτομιών.

31. Νέες μορφές επιχειρηματικής δραστηριότητας που περιλαμβάνουν νέες μορφές εργασίας και παραγωγής, που συνδέονται ιδίως με οργανώσεις του τρίτου συστήματος, στην προσπάθεια να συνδυάσουν τους κοινωνικούς και τους οικονομικούς στόχους και με το τρόπο αυτό να ανταποκριθούν στις νέες κοινωνιστικές ανάγκες. Πρόκειται να υποστηριχθούν οι δεξιότητες διαχείρισης και κοινωνικής φύσεως που απαιτούνται για να βοηθήσουν στην μεγαλύτερη δυνατή προσφορά δυνατοτήτων ανάπτυξης του επιχειρηματικού πνεύματος των πολιτών.

Ανάπτυξη των χρηματοοικονομικών εργαλείων για την υποστήριξη του τρίτου συστήματος.

32. Με τα καινοτόμα μέτρα θα υποστηριχθεί η ανάπτυξη αειφόρων συστημάτων χρηματοδότησης για το τρίτο σύστημα (αποφεύγοντας την εξάρτηση από επιδοτήσεις) τα οποία πρέπει να συνδυάζουν διάφορα χρηματοδοτικά εργαλεία όπως μικροδάνεια, τοπικά ταμεία αλληλεγγύης, επιταγές, φοροαπαλλαγές.

Βελτίωση της ποιότητας των υπηρεσιών και των θέσεων εργασίας.

33. Η ανάπτυξη μεθόδων για την εξασφάλιση της ποιότητας και η πιστοποίηση ελάχιστων προτύπων για το ποιοτικό επίπεδο της παροχής υπηρεσιών και τα πρότυπα ποιότητας των συνθηκών εργασίας πρόκειται να υποστηριχθεί. Ιδιαίτερη προσοχή θα δοθεί στις κοινωνικές και προσωπικές υπηρεσίες καθώς και στο τρίτο σύστημα.

VII. ΚΕΦΑΛΑΙΟΠΟΙΗΣΗ, ΔΙΑΔΟΣΗ ΚΑΙ ΑΞΙΟΛΟΓΗΣΗ

34. Στη διαχείριση των καινοτόμων μέτρων περιλαμβάνεται εγγενώς ένα σύστημα κεφαλαιοποίησης και διάδοσης των αποτελεσμάτων των σχεδίων και των διδαγμάτων που αποκομίστηκαν. Η επιτυχής καινοτομία χρειάζεται κεφαλαιοποίηση για να επιτευχθεί ο μέγιστος δυνατός αντίκτυπος στην πολιτική και, αν χρειάζεται, να ενσωματωθεί στους στόχους 1, 2 και 3 των προγραμμάτων των διαρθρωτικών ταμείων και των εθνικών σχεδίων για την απασχόληση. Το τοπικό κοινωνικό κεφάλαιο και οι περιφερειακές πρωτοβουλίες της κοινωνίας της πληροφορίας αποτελούν καλά παραδείγματα καινοτόμων ενεργειών που ενσωματώνονται στις κανονικές παρεμβάσεις.

35. Για να επιτευχθεί με τα καινοτόμα μέτρα το μέγιστο δυνατό όφελος από τη δοκιμασία των καινοτόμων προσεγγίσεων in situ και να εξεταστεί η δυνατότητα μεταφοράς καινοτομιών και ειδικών γνώσεων, πρέπει να υπάρχει στενή συνεργασία ανάμεσα στην Επιτροπή και στις εθνικές, περιφερειακές και τοπικές κυβερνήσεις καθώς και μεταξύ των κοινωνικών εταίρων και των οργανώσεων του τρίτου συστήματος. Σε κοινοτικό επίπεδο, η Επιτροπή θα χρησιμοποιήσει τις υφιστάμενες επιτροπές και ομάδες, όπως είναι η επιτροπή του ΕΚΤ, η επιτροπή για την απασχόληση, η επιτροπή για τον κοινωνικό διάλογο ή το ευρωπαϊκό δίκτυο για την οργάνωση εργασίας (ΕΔΟΕ), για τη διάδοση και αξιολόγηση των συνεπειών που έχουν οι αναληφθείσες δραστηριότητες στην ευρωπαϊκή στρατηγική για την απασχόληση και στα άλλα κοινοτικά προγράμματα.

36. Η Επιτροπή για να συμβάλει στον εντοπισμό και στη διάδοση ορθών καινοτόμων πρακτικών πρόκειται να υποστηρίξει τα ακόλουθα είδη ενεργειών στη διαδικασία δημιουργίας αντίκτυπου σε ευρωπαϊκό επίπεδο:

* Υποστήριξη της δημιουργίας δικτύων για τη συνεργασία και την ανταλλαγή εμπειριών καθώς και παρουσίαση επισκέψεων, σεμιναρίων και ανταλλαγών προσωπικού.

* Υποστήριξη μελετών και σχεδίων επίδειξης για την κοινοποίηση των εμπειριών, καθώς και συσκέψεων, σεμιναρίων και ιστοχώρων που συμβάλλουν στη διάδοση της καινοτομίας. υποστήριξη της συνένωσης, δικτύωσης και ανταλλαγής πρακτικών μεταξύ των σχεδίων του άρθρου 6.

* Εκμετάλλευση των δυνατοτήτων που προσφέρουν οι νέες τεχνολογίες πληροφόρησης έτσι ώστε οι ιστοσελίδες των καινοτόμων μέτρων του ΕΚΤ να καταστούν ευρωπαϊκή πηγή πληροφοριών στον τομέα αυτόν.

37. Τα καινοτόμα μέτρα σύμφωνα με το άρθρο 6 του ΕΚΤ υπόκεινται σε αξιολόγηση. Κάθε θεματικός τομέας υπόκειται σε συνεχή και εκ των υστέρων αξιολόγηση για την αξιολόγηση του αντίκτυπου, της καινοτομίας, της αποτελεσματικότητας και της μεταφερσιμότητας των αποτελεσμάτων που προέκυψαν.

VIII. ΧΡΗΜΑΤΟΔΟΤΗΣΗ, ΔΙΑΧΕΙΡΙΣΗ ΚΑΙ ΕΤΗΣΙΟΣ ΑΠΟΛΟΓΙΣΜΟΣ

38. Στο γενικό κανονισμό καθορίζεται ότι τα καινοτόμα μέτρα εφαρμόζονται με τρόπο απλό, διαφανή και σύμφωνο με τις αρχές της χρηστής δημοσιονομικής διαχείρισης.

39. Tο Ευρωπαϊκό Κοινωνικό Ταμείο (2000-2006) πρόκειται να χρηματοδοτήσει καινοτόμα μέτρα με όριο ποσοστού ύψους 0,40 % της ετήσιας χρηματοδότησης του ΕΚΤ [9]. Το ετήσιο ποσό πιστώσεων για καινοτόμα μέτρα του ΕΚΤ για την περίοδο 2000-2006 ορίζεται σύμφωνα με την ετήσια επιχορήγηση πιστώσεων του προϋπολογισμού. Στις δραστηριότητες που χρηματοδοτούνται συμπεριλαμβάνονται μελέτες, πρότυπα και πειραματικά σχέδια και ανταλλαγές εμπειριών. Τα μέτρα τεχνικής βοήθειας με την πρωτοβουλία της Επιτροπής χρηματοδοτούνται σύμφωνα με το άρθρο 23 του κανονισμού (EΚ) 1260/1999.

[9] Πρβλ. άρθρο 22(1) του κανονισμού του Συμβουλίου (EΚ) 1260/99.

40. Το οικονομικό μέγεθος των χρηματοδοτούμενων σχεδίων πρέπει να είναι αρκετά μεγάλο για να αποκομιστούν πολύτιμες εμπειρίες. Σε κάθε πρόσκληση υποβολής προτάσεων καθορίζεται το ελάχιστο και το μέγιστο ποσό της οικονομικής υποστήριξης (συνήθως μεταξύ 300.000 έως 3 εκατομμυρίων ευρώ) καθώς και τα ποσοστά συνεισφοράς του ΕΚΤ. Εάν το μέγεθος ενός επιμέρους σχεδίου είναι υπερβολικά μικρό, μπορεί να χρησιμοποιηθεί η δυνατότητα χρηματοδότησης προτάσεων που περιλαμβάνουν ομάδα σχεδίων (με έναν μόνον συντονιστικό φορέα).

41. Η Επιτροπή δεν χορηγεί επιδοτήσεις για τη χρηματοδότηση του συνολικού κόστους των σχεδίων. Οι φορείς που αναλαμβάνουν την υλοποίηση του σχεδίου πρέπει να συμβάλλουν στη χρηματοδότησή του. Η συνεισφορά του ΕΚΤ δεν καλύπτει μη επιλέξιμες δαπάνες ούτε δαπάνες που θα προέκυπταν ακόμη και αν δεν είχε υλοποιηθεί το σχέδιο.

42. Οι φορείς που αναλαμβάνουν την υλοποίηση σχεδίου πρέπει να διευκρινίσουν σε ποιόν έχουν ανατεθεί οι διοικητικές και οικονομικές ευθύνες για τη διαχείριση του σχεδίου. Πρέπει επίσης να αποδείξουν ότι έχουν την ικανότητα να αναλάβουν τη διαχείριση και τον απολογισμό για δημόσια χρηματοδότηση.

43. Για να εξασφαλιστεί η διαφάνεια στη διαδικασία χορήγησης υποστήριξης μέσω των καινοτόμων μέτρων, η Επιτροπή χρησιμοποιεί προσκλήσεις υποβολής προτάσεων, που δημοσιεύονται στην Επίσημη Εφημερίδα καθώς και στον ιστοχώρο Europa. Η επιλεξιμότητα των υποψηφίων σχεδίων καθορίζεται από τον τομέα και το θέμα της πρόσκλησης υποβολής προτάσεων που δημοσιεύτηκε.

44. Ο οδηγός για τους υποψηφίους που συνοδεύει κάθε πρόσκληση υποβολής προτάσεων βοηθά τον ενδιαφερόμενο για την υλοποίηση σχεδίου στην υποβολή των αιτήσεων επιδότησης σύμφωνα με τα κριτήρια και τις απαιτήσεις που καθορίζονται στον κανονισμό (ΕΚ) 1784/1999.

45. Μετά τη λήψη της απόφασης για τη χορήγηση της επιδότησης συνάπτεται σύμβαση (σύμβαση επιδότησης) στην οποία ορίζονται τα δικαιώματα και οι υποχρεώσεις των συμβαλλομένων μερών σύμφωνα με το εγχειρίδιο για την διαχείριση των επιδοτήσεων της Ευρωπαϊκής Επιτροπής.

46. Κατά γενικό κανόνα η διαχείριση των σχεδίων πραγματοποιείται άμεσα από τις υπηρεσίες της Επιτροπής. Ωστόσο, για να επιτευχθεί ο μέγιστος δυνατός αντίκτυπος του άρθρου 6 και όπου φαίνεται χρήσιμο και αποδοτικό, η Επιτροπή μπορεί να χρησιμοποιήσει τις γενικές επιδοτήσεις σύμφωνα με το άρθρο 27 του κανονισμού (EΚ) 1260/1999 ως μορφή οικονομικής υποστήριξης. Οι κανόνες και οι συστάσεις του εγχειριδίου για τη διαχείριση των επιδοτήσεων ισχύουν για τις άμεσες επιδοτήσεις.

47. Για την όσο το δυνατόν ευρύτερη διάδοση των αποτελεσμάτων που προκύπτουν από τα καινοτόμα μέτρα, οι υπηρεσίες της Επιτροπής εκπονούν ετήσια έκθεση σχετικά με την εφαρμογή των καινοτόμων μέτρων σύμφωνα με το άρθρο 6. Αυτή η έκθεση υποβάλλεται στην επιτροπή του ΕΚΤ και σύμφωνα με το κώδικα δεοντολογίας διαβιβάζεται στο Ευρωπαϊκό Κοινοβούλιο.